[pic] | COMISIA COMUNITĂŢILOR EUROPENE |

Bruxelles, 10.11.2008

COM(2008)714 final

RAPORTUL COMISIEI CĂTRE CONSILIU ȘI PARLAMENTUL EUROPEAN

CU PRIVIRE LA DEZVOLTAREA SISTEMULUI DE INFORMAȚII PRIVIND VIZELE (VIS) ÎN 2007 (prezentat conform obligației prevăzute la articolul 6 din Decizia nr. 2004/512/CE a Consiliului din 8 iunie 2004)

RAPORTUL COMISIEI CĂTRE CONSILIU ȘI PARLAMENTUL EUROPEAN

CU PRIVIRE LA DEZVOLTAREA SISTEMULUI DE INFORMAȚII PRIVIND VIZELE (VIS) ÎN 2007 (prezentat conform obligației prevăzute la articolul 6 din Decizia nr. 2004/512/CE a Consiliului din 8 iunie 2004)

Raportul Comisiei către Consiliu și Parlamentul European cu privire la dezvoltarea sistemului de informații privind vizele (VIS)

Raport de progres ianuarie – decembrie 2007 [COM(2008)…]

CUPRINS

1. Introducere 3

2. Stadiul proiectului 3

2.1. Progrese înregistrate în perioada examinată 3

2.1.1. Cadrul juridic pentru VIS 3

2.1.2. Modificarea calendarului VIS 4

2.1.3. Dezvoltarea sistemului central 4

2.1.4. Dezvoltarea sistemului de corespondențe biometrice 5

2.1.5. Pregătirea unității 5

2.1.6. Rețeaua 5

2.1.7. Planificarea și coordonarea la nivel național 6

2.1.8. Lansarea în posturi consulare 6

2.2. Gestionarea proiectului de către Comisie 7

2.2.1. Planificare și buget 7

2.2.2. Gestionarea riscurilor 7

2.2.3. Comunicare 8

2.2.4. Comisia de gestionare a proiectului (CGM) 8

2.3. Reuniunile Comitetului SIS II 8

3. Concluzii și perspective 9

1. INTRODUCERE

Prezentul raport vizează activitatea desfășurată de către Comisie în anul 2007 (ianuarie – decembrie 2007) pentru dezvoltarea Sistemului de Informații privind Vizele (VIS). Acesta este cel de-al patrulea raport privind progresele realizate[1] prezentat de Comisie Consiliului și Parlamentului European în conformitate cu articolul 6 din Decizia nr. 2004/512/CE a Consiliului din 8 iunie 2004 de instituire a Sistemului de Informații privind Vizele (VIS)[2]. Decizia în cauză dispune următoarele: Comisia, asistată de Comitetul SIS II[3], este responsabilă de dezvoltarea VIS, în timp ce sistemele naționale vor fi adaptate și/sau dezvoltate de către statele membre.

2. STADIUL PROIECTULUI

2.1. Progrese înregistrate în perioada examinată

Proiectul VIS este structurat în trei etape. Etapa 1 (elaborare detaliată) a facilitat crearea tuturor documentelor necesare descrierii complete a VIS dintr-o perspectivă tehnică. Sistemul va fi dezvoltat și derulat în etapa 2 (dezvoltare, testare și derulare). În sfârșit, pe parcursul etapei 3 (migrare și integrare), statele membre își vor conecta sistemele naționale la baza de date centrală VIS. Etapa 1 a proiectului s-a încheiat în cursul perioadei anterioare de raportare, iar etapa 2 de are loc în prezent. Principalul contractant pentru dezvoltare a finalizat o analiză a lucrărilor sistemului suplimentar de dezvoltare necesare obținerii compatibilității totale a VIS cu cadrul juridic convenit în iunie 2007 precum și pregătirii interacțiunii cu componenta biometrică, sistemul de corespondențe biometrice (SCB).

2.1.1. Cadrul juridic pentru VIS

În iunie 2007, Parlamentul European și Consiliul au ajuns la un acord politic privind „pachetul legislativ VIS”, care cuprinde Regulamentul privind Sistemul de Informații privind Vizele (VIS) și schimbul de date între statele membre privind vizele de scurtă ședere[4] (Regulamentul privind VIS) și o Decizie a Consiliului[5] privind cel de-al treilea pilon. PE în sesiunea plenară a votat la data de 7 iunie 2007. Consiliul a aprobat aceste modificări făcute de PE în cadrul reuniunii Consiliului JAI din data de 12 iunie 2007. Regulamentul și decizia constituie un pachet legislativ unic. Regulamentul VIS definește scopul și funcțiile VIS, precum și responsabilitățile pentru acest sistem. Regulamentul stabilește, de asemenea, condițiile și procedurile pentru schimbul de date între statele membre cu privire la cererile de vize de scurtă ședere și deciziile luate în legătură cu acestea. Datele prelucrate prin VIS includ date alfanumerice, fotografii și amprente ale solicitantului de viză, în vederea asigurării unei verificări și identificări exacte.

Decizia VIS vizează accesul la consultarea Sistemului de Informații privind Vizele (VIS) de către autoritățile desemnate ale statelor membre și de către Europol în scopul prevenirii, identificării și anchetării infracțiunilor de terorism și a altor infracțiuni grave.

Progresul obținut în urma acordului politic privind cadrul juridic pentru VIS a oferit claritatea necesară demarării operațiunilor de modificare a calendarului (a se vedea 2.1.2 mai jos).

2.1.2. Modificarea calendarului VIS

Programul original VIS indica lansarea VIS în martie 2007, dar cu numai 6 state membre, fiecare conectându-se la cel puțin un consulat, fără date biometrice. Aceasta se baza pe presupunerea că baza juridică pentru VIS urma să fie adoptată în vara anului 2006.

S-a pregătit o modificare tehnică a calendarului în septembrie 2006 când a devenit clar că strategia de lansare s-a transformat într-o abordare regională graduală, începând în Africa de Nord și încluzând date biometrice . Aceasta se baza pe presupunerea adoptării cadrului juridic în ianuarie 2007.

În pofida incertitudinii juridice din acea perioadă, serviciile Comisiei au decis continuarea dezvoltării VIS pe baza propunerilor legislative existente, iar activitățile au fost programate până cel târziu la sfârșitul lui 2007, dat fiind că activitățile de dezvoltare depind în mare măsură de cerințele prevăzute în temeiul juridic, asupra căruia nu se stabilise un acord la acea dată.

Cum dezvoltarea sistemului în statele membre era blocat din aceleași motive, pregătirea pentru modificarea calendarului a avut loc în cooperare strânsă cu experții statelor membre, pentru a se asigura caracterul realistic al acestuia. Au existat întruniri tip atelier cu statele membre privind adoptarea temeiului juridic în lunile februarie și martie 2007 pentru a discuta diferitele scenarii și probleme tehnice încă nesoluționate. Modificarea calendarului a fost prezentat în final în septembrie 2007, în urma discuțiilor purtate de administratorii proiectelor naționale VIS în iunie și iulie 2007 (dată la care se ajunsese la un acord politic privind cadrul juridic) și în urma sprijinului acordat de Comitetul SIS II.

În conformitate cu calendarul modificat și luând în considerare toate cerințele aferente temeiului juridic, VIS-ul central trebuie să fie gata de lansare până la sfârșitul lunii mai 2009. Pașii cheie intermediari includ disponibilitatea specificațiilor tehnice detaliate până în septembrie 2008, disponibilitatea conexiunilor de rețea în OST (testele operaționale ale sistemului) ale statelor membre până la sfârșitul lunii septembrie 2008 și începerea acestor teste care includ statele membre până la sfârșitul lunii noiembrie 2008 în vederea finalizării până în luna mai 2009.

2.1.3. Dezvoltarea sistemului central

Obiectivul prevăzut era de a dezvolta și testa sistemul central până la sfârșitul anului 2006. Acest lucru nu a fost posibil din cauza inexistenței unui acord politic referitor la Regulamentul privind VIS, care, printre altele, definește scopul, funcțiile și responsabilitățile pentru VIS. La începutul anului 2007 nu exista nicio indicație clară asupra datei probabile de adoptare. În așteptarea acordului politic asupra Regulamentului privind VIS, convenit ulterior, în iunie 2007, serviciile Comisiei au decis alegerea unei abordări proactive, continuând dezvoltarea VIS pe baza propunerii curente.

Mai multe elemente cheie care defineau sistemul ce trebuia dezvoltat au fost furnizate statelor membre în 2007[6]. Versiunile revizuite ale specificațiilor (documentul de control al interfeței versiunea 1.62 și specificațiile tehnice detaliate versiunea 1.2 furnizate în octombrie și respectiv noiembrie 2007) țin cont de acordul privind propunerile legislative și cerințele pentru crearea de interfețe cu sistemul de corespondențe biometrice.

2.1.4. Dezvoltarea sistemului de corespondențe biometrice

Programul inițial de dezvoltare a VIS preciza că includerea componentelor biometrice ale sistemului (sistemul de corespondențe biometrice – SCB) va avea loc numai după punerea în aplicare a părții alfanumerice a sistemului. Cu toate acestea, la 24 februarie 2005, Consiliul JAI a solicitat ca VIS să opereze cu funcții biometrice încă de la început.

Principalul contractant pentru dezvoltare a finalizat o analiză a lucrărilor de dezvoltare a sistemului necesare obținerii compatibilității totale a VIS cu cadrul juridic și pregătirii interacțiunii cu SCB. Astfel s-au emis specificațiile funcționale detaliate finale până la sfârșitul anului 2007. Contractul pentru dezvoltarea SCB a trebuit să fie suspendat până când s-au înregistrat progrese suficiente cu dezvoltarea VIS. Actualizările biometrice vor trebui incluse în următorul document de control al interfeței pentru VIS (versiunea 1.7). Între timp, statele membre au primit kit-urile cu software pentru controlul calității și o prezentare a demonstratorului SCB, care oferă detalii privind fluxul operațiunilor biometrice în cadrul posturilor consulare și de frontieră.

În acest moment sunt în curs de desfășurare pregătirile pentru testarea ulterioară (inclusiv instrumentele). Vor exista diverse etape de testare atât la nivel central cât și în cadrul colaborării cu statele membre.

2.1.5. Pregătirea unității

Lucrările privind îmbunătățirea surselor de alimentare cu energie electrică pentru VIS-ul central al unității din Strasbourg (sprijinită prin intermediul unei subvenții din partea Comisiei pentru autoritățile franceze) au fost finalizate la 16 august 2007. Hardware-ul VIS pentru unitatea centrală din Strasbourg a fost livrat la 3-4 septembrie 2007 și instalarea a fost finalizată, fără aplicația propriu-zisă, până la sfârșitul lunii octombrie 2007.

Hardware-ul pentru unitatea centrală de rezervă VIS din St. Johann im Pongau, Austria a fost livrat la începutul lunii octombrie 2007 și instalarea a fost finalizată, fără aplicația propriu-zisă până la mijlocul lunii noiembrie 2007.

După finalizarea unui studiu privind distribuția energiei pentru SCB și în urma unor întruniri intense între contractorul local și Comisia Europeană, s-a ajuns la un acord privind distribuția energiei pentru SCB și instalarea sistemului în ambele unități.

2.1.6. Rețeaua

Domeniul de aplicare al proiectului VIS include furnizarea unei rețele extinse de comunicații între interfața națională din fiecare stat membru și sistemul Central VIS pentru a permite comunicarea între sistemele naționale și cel central. Această rețea îndeplinește cerințele de disponibilitate, securitate, acoperire geografică și nivel de deservire. Contractul pentru rețeaua s-TESTA a fost atribuit în 2006 unui consorțiu care cuprinde OBS (Orange Business Services) și HP (Hewlett-Packard).

Inițial rețeaua trebuia instalată în două etape: în primul rând, în statele membre participante la Testele operaționale ale sistemului, adică Germania, Estonia, Finlanda, Italia, Suedia, Slovenia, Norvegia și Portugalia și, în al doilea rând, în statele membre participante la Testele de recepție provizorie a sistemului (teste privind sistemul central împreună cu un număr semnificativ de sisteme naționale).

La sfârșitul anului 2007, după acordul asupra calendarului global revizuit pentru VIS, serviciile Comisiei au revizuit termenul pentru livrarea rețelei. Contractantul rețelei a acceptat să instaleze rețeaua pentru toate statele membre până la 30 iunie 2008.

Adoptarea unei decizii a Comisiei de stabilire a arhitecturii și cerințelor privind interfețele naționale și infrastructura de comunicații dintre Sistemul Central VIS și interfețele naționale este programată pentru 2008.

2.1.7. Planificarea și coordonarea la nivel național

Stadiul de evoluție diferă de la un stat membru la altul, datorită condițiilor diferite la nivel național. Pe parcursul anului 2007, s-au înregistrat, în general, evoluții pozitive în ceea ce privește proiectele naționale. Țările care urmau să participe la Testarea operațională a sistemului au obținut rezultate excelente (la sfârșitul lui 2007, șapte din cele opt state membre în cauză au raportat că pot respecta toate termenele prevăzute).

În fiecare lună, serviciile Comisiei organizează o reuniune a grupului de lucru pentru administratorii proiectelor naționale ale statelor membre, în cadrul Comitetului SIS II pentru a discuta aspecte privind planificarea, precum și riscurile și activitățile proiectului la nivel național și central. Raportarea lunară a statelor membre privind aceste reuniuni a îmbunătățit calitatea, coerența și utilitatea informațiilor disponibile despre proiectele naționale ale acestora. În septembrie 2007, după aprobarea calendarului modificat pentru VIS, serviciile Comisiei au adoptat pașii cheie în formularul de raportare lunară și au relansat exercițiul de raportare. Majoritatea statelor membre raportează în prezent prin intermediul noului sistem. Între timp, serviciile Comisiei au primit, de asemenea, informațiile privind progresele la nivel național ale statelor care vor aplica în totalitate acquis-ul Schengen într-o etapă ulterioară[7].

2.1.8. Lansarea în posturi consulare

În conformitate cu dispozițiile articolului 48 alineatul (1) din proiectul de regulament privind VIS, datele biometrice ar trebuie colectate de la începutul operării VIS. În cadrul pregătirilor pentru această rotație, s-a menținut în 2007 un al doilea proiect pilot pentru colectarea, stocarea și verificarea datelor biometrice ale solicitanților de vize (BIODEV II), desfășurat de administrația franceză și cea belgiană, dar incluzând și alte state membre. Atât BIODEV cât și BIODEV II încearcă să demonstreze cum poate fi facilitată punerea în aplicare a VIS în consulatele statelor membre și la punctele de trecere a frontierelor prin înființarea unei infrastructuri de înregistrare comună sau a altor inițiative de cooperare consulară. Constatările BIODEV au fost transmise statelor membre la sfârșitul actualei perioade de raportare, iar constatările suplimentare ale BIODEV II vor fi prezentate în 2008.

2.2. Gestionarea proiectului de către Comisie

2.2.1. Planificare și buget

Creditele de angajament înscrise în bugetul general 2007 s-au ridicat la 32 de milioane EUR. Principalele domenii de cheltuieli în 2007 au fost pregătirea unității, rețeaua, pregătirea datelor biometrice (caracteristici suplimentare), auditul privind securitatea, asistența externă pentru gestionarea proiectului, audit și evaluare, costuri de funcționare pentru etapa de dezvoltare, studii și modificări ale VIS (datorate evoluțiilor textelor legislative). 73,35% din totalul creditelor VIS au fost angajate și 69,30% din creditele de plată au fost plătite până la finalul perioadei de raportare. Întârzierea privind acordul asupra cadrului juridic a provocat decalări ale anumitor angajamente. De asemenea, aceste întârzieri au afectat ulterior punerea în aplicare a anumitor credite de plată în 2007. S-au garantat credite de angajament în valoare de 20 de milioane EUR pentru următoarea perioadă de raportare.

Credite de angajament și de plată în 2007

Credite de angajament disponibile | Consumate | Total % | Credite de plată disponibile | Consumate* | Total % |

€27.258.110,14 | €19.994.843,72 | 73.35 % | 20.023.656,59 | 13.875.607,13 | 69,30 % |

2.2.2. Gestionarea riscurilor

În conformitate cu cele mai bune practici, riscurile proiectului se identifică, analizează și monitorizează în mod permanent la trei nivele. Principalul contractant pentru dezvoltare evaluează riscurile activităților din sfera contractului (dezvoltarea sistemului central, furnizare de asistență și formare). Statele membre monitorizează riscurile relative la proiectele naționale ale acestora. Serviciile Comisiei evaluează, de asemenea, riscurile globale ale proiectului, care includ, de exemplu, sarcinile principalului contractant pentru dezvoltare, proiectele naționale, achiziționarea serviciilor de rețea, pregătirea unităților operaționale și adoptarea instrumentelor juridice. Comisia discută asupra riscurilor în mod regulat cu statele membre în cursul reuniunilor privind proiectele naționale, precum și cu Comisia de gestionare a proiectului, împreună cu președinția anterioară, curentă și viitoare a Consiliului (a se vedea 2.2.4).

Biroul de asistență al proiectului (PSO), condus de contractorul de asistență al clientului a fost înființat la sfârșitul anului 2006 sub supravegherea Comisiei pentru a asista echipa proiectului VIS în monitorizarea riscurilor, acțiunilor și coordonării comunicării între diverși factori implicați. PSO și-a început activitatea în 2007.

În cursul perioadei de raportare, nivelul general de risc a scăzut semnificativ datorită acordului asupra unor propuneri legislative stabile și asupra modificării calendarului. Principalele riscuri vizează în prezent durata dezvoltării sistemului, disponibilitatea rețelei, activitățile de testare, disponibilitatea resurselor, acțiunile legislative restante și documentația privind securitatea. În acest moment, cel mai important risc este cel referitor la finalizarea la timp a dezvoltării sistemului. Un risc cheie constă în posibilitatea ca furnizorul rețelei să nu poată instala interfața centrală de rețea, precum fusese planificat. În zona de testare, există riscul ca un număr insuficient de state membre să fie gata la timp pentru desfășurarea, cu implicarea acestora, a anumitor teste asupra sistemului central (OST & PSAT). Există și riscul ca aprobarea documentului care descrie proiectul de testare să dureze mai mult decât s-a prevăzut. Există riscuri semnificative în ceea ce privește disponibilitatea resurselor financiare și umane necesare (din diverse motive, inclusiv o întârziere potențială a SIS II, împiedicând transferul personalului de la SIS II către proiectul VIS, dificultatea de a găsi personal specializat în eventualitatea rotației personalului și incapacității potențiale a principalului contractant pentru dezvoltare de a finaliza la timp proiectul. Întârzieri ulterioare privind adoptarea oficială a Regulamentului privind VIS vor prezenta un risc important în cadrul lucrărilor de comitologie care trebuie încheiate înainte de lansare. În plus, o adoptare târzie a instrucțiunilor consulare comune revizuite (CCI) și a Codului frontierelor Schengen revizuit poate reprezenta un risc asupra finalizării dezvoltării sistemului. În domeniul securității, există riscul ca versiunile finale ale anumitor documente (altele decât obiectivele de securitate) să nu fie disponibile la timp. Planurile de acțiune sunt puse în aplicare pentru a trata toate riscurile cheie.

2.2.3. Comunicare

Serviciile Comisiei raportează periodic cu privire la stadiul proiectului central VIS statelor membre, în cadrul reuniunilor Comitetului SIS II și ale Grupului de lucru VIS. Mai mult, astfel cum s-a menționat anterior, statele membre oferă actualizări lunare privind progresele proiectelor naționale.

În sfârșit, practica pozitivă a reuniunilor bilaterale între administratorii proiectelor naționale și echipa tehnică VIS a Comisiei au continuat în 2007, permițând statelor membre discutarea în amănunt a progreselor proiectelor naționale specifice și a proiectului central, precum și a altor aspecte considerate interesante de către statele membre.

În cursul perioadei de raportare, s-au înregistrat unsprezece reuniuni de o zi între directorii naționali de proiecte și grupurile de lucru și două reuniuni de o zi între directorii naționali de proiecte.

2.2.4. Comisia de gestionare a proiectului (CGM)

Comisia VIS de gestionare a proiectului a fost înființată în 2004. Din anul 2005 include reprezentanți din țările care dețin președinția curentă a Consiliului, toate președințiile anterioare de la înființare și cele două președinții viitoare în vederea asigurării continuității implicării statelor membre în acest proiect. În cursul perioadei de raportare, această comisie s-a întrunit de opt ori pentru a discuta probleme de gestionare a proiectului cu părțile implicate în proiect, principalul contractant pentru dezvoltare și contractantul pentru asigurarea calității.

2.3. Reuniunile Comitetului SIS II

S-au înregistrat unsprezece reuniuni ale Comitetului SIS II în cursul perioadei de raportare, în cadrul cărora s-au discutat progresele legate de dezvoltarea proiectului VIS.

Pe lângă reuniunile periodice ale Comitetului SIS II, serviciile Comisiei organizează grupuri de lucru VIS care includ experții statelor membre, pentru a discuta aspecte tehnice detaliate. Aceste reuniuni se referă, în general, la probleme de interes pentru statele membre și la probleme legate de elementele specifice aferente proiectului. Comisia, statele membre și principalul contractant pentru dezvoltare au susținut prezentări cu privire la problemele de interes pentru statele membre. Au fost organizate, de asemenea, sesiuni pe ateliere, pentru a avea un contact mai bun cu statele membre, precum și informații mai actualizate de la acestea. În plus, au fost organizate reuniuni neoficiale cu administratorii proiectelor naționale pentru a discuta noul program al proiectului VIS.

3. CONCLUZII șI PERSPECTIVE

Anul 2007 a fost marcat de acordul politic asupra cadrului juridic care a permis modificarea calendarului proiectului și clarificarea activităților de dezvoltare pentru incorporarea SCB în VIS. Acordul politic asupra cadrului juridic la mijlocul anului 2007 a permis realizarea unor progrese importante în ceea ce privește dezvoltarea, în continuarea activităților proactive desfășurate în cursul primei jumătăți a anului pe baza versiunilor precedente ale propunerilor legislative. La sfârșitul perioadei de raportare, proiectul respecta cu exactitate calendarul modificat finalizat în septembrie 2007. În ceea ce privește aspectele financiare, anumite angajamente au fost suspendate în cursul primei jumătăți a anului, în așteptarea acordului politic privind cadrul juridic în iunie 2007. Începând cu acel moment, s-au făcut eforturi pentru ca execuția financiară să avanseze cât mai eficient și eficace posibil. Astfel s-au obținut rezultate pozitive la sfârșit de an atât pentru angajamente, cât și pentru plăți. Comunicarea cu statele membre a rămas excelentă, iar relațiile au fost îmbunătățite în cadrul reuniunilor grupurilor de lucru.

[1] Pentru cel de-al treilea raport, a se vedea Documentul de lucru al serviciilor Comisiei din 13 iunie 2007 privind instituirea Sistemului de Informații privind Vizele (VIS), SEC (2007) 833.

[2] JO L 213 din 15.6.2004, p. 5.

[3] Cadrul comitologic pentru proiectele SIS II și VIS în etapa de dezvoltare, instituit în temeiul articolului 5 alineatul (1) din Regulamentul nr. 2424/2001 (JO L 328, 13.12.2001, p. 4).

[4] PE-CONS 3630/1/07 REV1.

[5] Documentul 13607/07 al Consiliului.

[6] În special trei versiuni ale Documentului de control al interfeței (ICD) și ale simulatoarelor CD aferente, patru versiuni ale specificațiilor tehnice detaliate (DTS), specificațiile tehnice detaliate finale și un proiect de plan de acceptare (versiunea 1.30).

[7] Cipru, Bulgaria, România și Elveția